
	ZAKON 

O SPREMEMBAH GRADBENEGA ZAKONA 



	I. UVOD


	1. OCENA STANJA IN RAZLOGI ZA SPREJEM PREDLOGA ZAKONA

	Gradbeni zakon (Uradni list RS, št. 199/21 in 105/22 – ZZNŠPP; v nadaljnjem besedilu: GZ-1) v 89. členu strožje od Gradbenega zakona (Uradni list RS, št. 61/17, 72/17 – popr., 65/20, 15/21 – ZDUOP in 199/21 – GZ-1; v nadaljnjem besedilu: GZ) določa, da je za gradbenega inšpektorja lahko imenovana oseba, ki izpolnjuje pogoje, določene s predpisi, ki urejajo pogoje za javne uslužbence, in s predpisi, ki urejajo inšpekcijski nadzor, in ima izobrazbo s področja arhitekture, gradbeništva in drugih podobnih tehničnih izobrazb ali s področja prava, pridobljeno po študijskih programih za pridobitev izobrazbe najmanj ravni druge stopnje v skladu z zakonom, ki ureja visoko šolstvo, in delovne izkušnje s področja graditve objektov.

Velik vzpon gradbene panoge botruje velikemu pomanjkanju kadrov na področju gradbeništva. Tako uzakonjenje višje izobrazbene stopnje za zasedbo delovnega mesta gradbenega inšpektorja je dejansko težko izvedljivo, saj se pomanjkanje kadra pozna tudi na področju zaposlovanja gradbenih inšpektorjev.

Iz načrta dela Inšpektorata Republike Slovenije za okolje in prostor za leto 2023 (po novem Inšpektorat Republike Slovenije za naravne vire in prostor; v nadaljnjem besedilu: IRSNVP),  izhaja, da je na dan 1. januarja 2023 imel IRSNVP zaposlenih 67 gradbenih inšpektorjev. Že z GZ je bila tudi načrtovana zaposlitev dodatnih 25 gradbenih inšpektorjev, do realizacije katere pa nikoli ni prišlo. 

V dopisu Varuha človekovih pravic Republike Slovenije (v nadaljnjem besedilu: Varuh), št. 10.2-10/2022-2-OCE z dne 9. 9. 2022, naslovljenega na Inšpektorat Republike Slovenije za okolje in prostor (v nadaljnjem besedilu: IRSOP) je navedeno, da Varuh pri svojem delu že vrsto let opozarja na velik kadrovski primanjkljaj inšpekcijskih služb, med drugim tudi na IRSNVP. Varuh na problematiko kadrovske stiske inšpekcijskih služb redno opozarja tako ob obravnavi pobud, kot tudi v svojih letnih poročilih. Varuh navaja, da če je inšpektorjev premalo, se ne morejo učinkovito odzvati na prejete prijave, niti ukrepati na podlagi lastnih opažanj in zaznav. Posledično se kršitve ne odpravljajo, vprašljiva pa je tudi preventivna funkcija inšpekcijskih postopkov. 

GZ-1 določa, da se z vzpostavitvijo sistema eGraditev poslovanje na področju graditve lahko izvaja izključno v elektronski obliki, razen z zakonom dovoljenih izjem (postopanje s stranskimi udeleženci, poslovanje v postopku izdaje gradbenega dovoljenja za nezahtevni objekt in spremembo namembnosti, poslovanje v skladu s IV. poglavjem devetega dela GZ-1, poslovanje v postopku izvajanja inšpekcijskega nadzora). Po vzpostavitvi sistema eGraditev se bodo zahteve, izjave, prijave, sklepe in odločbe, določene z GZ-1, vlagale oziroma izdajale samo preko tega sistema. 

Sistem je kompleksen in se v veliki meri razlikuje od primerljivih sistemov v državi. Podpira celoten proces od izdaje gradbenega dovoljenja, prijave začetka gradnje, izdaje uporabnega dovoljenja in ostale predpisane postopke pridobivanja dovoljenj (npr. odločba o legalizaciji objekta). Sistem podpira vnos številnih podatkov, pri čemer se vnaša tudi prostorske podatke (ki se vnašajo prek grafičnih pregledovalnikov), kar še dodatno poveča samo kompleksnost sistema. V sistem se nalagajo številna gradiva, ki so lahko količinsko izjemno velika (npr. projektna dokumentacija) in obsegajo več sto različnih »ekranov«, ki uporabnika vodijo skozi posamezne postopke. 

Sistem bo podpiral veliko število uporabnikov. V sistem eGraditev bo po vzpostavitvi na celotnem območju Republike Slovenije vključenih približno 10 000 registriranih uporabnikov. Največje število uporabnikov predstavljajo pooblaščeni strokovnjaki (pooblaščeni arhitekt, pooblaščeni krajinski arhitekt, pooblaščeni inženir ali druga pooblaščena oseba s področja arhitekture, krajinske arhitekture, gradbeništva, elektrotehnike, strojništva, tehnologije, požarne varnosti ter geotehnologije in rudarstva, ki je vpisana v ustrezni imenik na IZS ali ZAPS v skladu s svojimi poklicnimi nalogami po zakonu, ki ureja arhitekturno in inženirsko dejavnost), uporabniki na občinah (1 000), mnenjedajalci (1 000), upravne enote (600), inšpektorati (300), Ministrstvo za naravne vire in prostor (50). Sistem bodo kot investitorji ali stranke v postopku lahko uporabljali vsi državljani Republike Slovenije ter druge tuje pravne in fizične osebe.

Z GZ-1 je določeno, da se sistem eGraditev vzpostavi enotno 1. januarja 2024 na območju celotne Slovenije, kar je glede na kompleksnost sistema tehnično neizvedljivo. Zaradi velikega števila uporabnikov je sistem nemogoče uvesti sočasno za območje celotne Slovenije.

Pri uvedbi tako kompleksnega sistema kot je eGraditev za tako veliko število uporabnikov je pomembno dejstvo tudi, da je kljub testiranju in pilotnem delovanju sistema, ki se izvaja pred uvedbo sistema, nemogoče vnaprej predvideti čisto vse potencialne napake ali nedoslednosti, ki bi se v sistemu lahko pojavile po sami uvedbi. Izkušnje pri uvedbah tovrstnih sistemov so, da se šele ob pravi produkcijski uvedbi pokažejo določene uporabniške pomanjkljivosti. Te sicer ne vplivajo na pravilno delovanje sistema, jih je pa potrebno, zaradi same komunikacije z uporabniki, odpraviti. Odprava takih napak največkrat pomeni nadgradnjo sistema, ki je pri tako velikem sistemu kot je eGraditev dolgotrajna, in lahko povzroča težave uporabnikom sistema in potencialno podaljša postopke izdaje dovoljenj. 



	2. CILJI, NAČELA IN POGLAVITNE REŠITVE PREDLOGA ZAKONA

	2.1 Cilji

	Z namenom rešitve kadrovske problematike gradbene inšpekcije se širi nabor možnih oseb, ki se lahko imenujejo za gradbenega inšpektorja. Zahtevano strokovnost imenovanih oseb se zasleduje z zahtevano stopnjo izobrazbe (druga stopnja) in zahtevanimi delovnimi izkušnjami s področja graditve objektov. Poleg tega se po novem dovoljuje nižja stopnja izobrazbe (prva stopnja) ob dodatnem pogoju štirih let delovnih izkušenj s področja graditve objektov. S tem se bo omogočila tudi delitev dela znotraj same inšpekcije.

Za kakovosten način uvedbe sistema za posamezne uporabnike in ustrezno nudenje podpore pri uvedbi se predvidi postopno uvedbo. S tem se v največji možni meri izogne morebitnim večjim zastojem pri delovanju sistema in potencialno možnemu podaljševanju postopkov.



	2.2 Načela



	S spremembami gradbenega zakona se sledi načelu sorazmernosti, odgovornosti in določnosti. Z namenom zagotavljanja učinkovitega nadzora in preventivne funkcije inšpekcijskih postopkov se omogoča širši nabor možnih oseb, ki se lahko imenuje za gradbenega inšpektorja, pri čemer se z zahtevnimi delovnimi izkušnjami zagotavlja, da se ohranja stopnja strokovnosti.

Postopnost uvedbe sistema eGraditve je primeren in nujen ukrep, s katerim se zagotavlja kakovost uvedbe sistema z največjo možno zanesljivostjo in zmanjšuje tveganja, povezana z vzpostavitvijo sistema na območju celotne Slovenije. 



	2.3 Poglavitne rešitve

	Zakon o spremembah Gradbenega zakona v 1. členu spreminja obstoječi 89. člen GZ-1 tako, da se dosedanji 89. člen GZ-1 spremeni na način, da se v novem 89. členu v prvem odstavku kot pogoj za imenovanje gradbenega inšpektorja določi izobrazba, pridobljena po študijskih programih za pridobitev izobrazbe najmanj ravni druge stopnje v skladu z zakonom, ki ureja visoko šolstvo ter delovne izkušnje s področja graditve objektov. V drugem odstavku pa se dodaja možnost imenovanja oseb za gradbene inšpektorje tudi za osebe s prvo stopnjo izobrazbe v skladu z zakonom, ki ureja visoko šolstvo, pri čemer je zanje posebej dodan še pogoj najmanj štirih let delovnih izkušenj s področja graditve objektov, s čimer se sledi zahtevi po strokovnosti gradbenih inšpektorjev.

S spremembo 137. člena GZ-1 se določa postopnost uvedbe sistema eGraditev tako, da se določa etapne datume uvedbe sistema eGraditev na območju posamezne upravne enote in za postopke, vodene na ministrstvu, pri čemer je 5. januar 2026 končni datum vzpostavitve sistema eGraditev na območju celotne Slovenije. Do vzpostavitve sistema eGraditev na celotnem območju se posluje po dosedanjih načinih v skladu s splošnimi predpisi o upravnem poslovanju, sistem eGraditev pa se do vzpostavitve lahko uporablja za poslovanje le na omejenem območju posamezne upravne enote skladno s termini, določenimi v zakonu. Na končni datum vzpostavitve sistema eGraditve na območju celotne Slovenije pa je vezan začetek uporabe določb glede plačila komunalnega prispevka pri prijavi začetka gradnje in prijave izvajanja novogradnje stavbe, ki je enostavni objekt. 

Zakon za obdobje do vzpostavitve sistema eGraditve določa še obliko dokumentacije, ki se prilaga zahtevam, hranjenje dokumentacije pri upravnem organu ter določa, da se sporočanje izvaja po elektronski poti.



	3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA

	Predlog zakona nima finančnih posledic na državni proračun in na druga javna finančna sredstva.



	4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

	Predlog zakona ne predvideva porabe proračunskih sredstev. 

5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

	Predlog zakona ni predmet usklajevanja s pravnim redom Evropske unije.

V nadaljevanju je pregled ureditve v pravnih sistemih nekaterih držav članic Evropske unije.
V Republiki Hrvaški je področje gradbenih inšpektorjev urejeno v Zakonu o Državnom inspektoratu, NN 115/18, 117/21, ki velja od aprila 2019. Zakon v 49. členu opredeljuje naloge višjega gradbenega inšpektorja – specialista, višjega gradbenega inšpektorja, gradbenega inšpektorja, za katere je zahtevana enaka izobrazba z razliko zahtevanih delovnih izkušenj, ter gradbenega inšpektorja II, za katerega je zahtevana ustrezno nižja izobrazba in delovne izkušnje. Za vse je zahtevan opravljen državni strokovni izpit in opravljen strokovni izpit za opravljanje gradbenih del.
V Republiki Hrvaški predpisuje Zakon o gradnji (NN 153/13, 20/17, 39/19, 125/19; veljaven od 28. 12. 2019) elektronsko poslovanje v postopkih za pridobivanje gradbenega dovoljenja. Določa  obveznost županij in mest, katerih organi opravljajo naloge prostorskega načrtovanja in gradnje, zagotoviti tehnične pogoje za upravne organe in druge osebe javnega prava, ki sodelujejo v postopkih določanja posebnih pogojev in pogojev povezovanja ter izdajanja potrdil o glavnem projektu v programu eDozvola, vključno z dostopom do elektronske oglasne deske v dveh letih od uveljavitve zakona. Gre za vzpostavitev storitve eDozvola s strani ministrstva. Dokler niso bili zagotovljeni predpisani pogoji, se je komuniciralo v analogni obliki. 
Preko javnega portala e-Državljani, ki je v celoti prilagojen elektronskemu poslovanju, so uvedli elektronsko poslovanje pridobivanja gradbenega dovoljenja eDozvola. Prosilci za izdajo dovoljenj za gradnjo in uporabo stavb ter drugih aktov lahko preko javnega portala izpolnjujejo zahteve elektronsko, dodajo prispevke in projekte ter kadar koli preverijo, v kateri fazi se njihova zahteva rešuje. Sistem eDozvola je del informacijskega sistema za prostorsko načrtovanje (ISPU). Do začetka leta 2017 so se delu eDozvole vključili vsi upravni organi, ki izdajajo gradbene akte v Republiki Hrvaški. V letu 2019 so sistem nadgradili z novim modulom eKonferenca, preko katerega se predloži, zbere in obdela vsa dokumentacija, potrebna za izdajo gradbenega dovoljenja.

Javni uslužbenci v okviru javne uprave objavljajo in si izmenjujejo dokumente preko Government Service BUS (GSB). Ta servis jim zagotovi podatke in dokumente, ki jih potrebujejo in do katerih so upravičeni. Potrebovali so dve leti, da so zaposlenim izdali 15 tisoč digitalnih potrdil ter jim zagotovili potrebno strojno opremo. Za potrebe brezpapirnega poslovanja javne uprave deluje na področju eDozvole 140 servisnih enot, za ePlanove pa 600 servisnih enot.
Na Nizozemskem večina inšpektoratov spremlja skladnost predpisov na različnih področjih dela. O tem redno poroča v letnih poročilih. Spremljanje se izvaja na podlagi inšpekcijskih pregledov, uporabljajo pa tudi informacije z drugih virov, kot na primer Statistični urad (CBS) ali Nizozemski inštitut za okoljsko zdravje (RIMV). Inšpektorji predstavijo letni inšpekcijski plan ali večletni inšpekcijski plan. Večina inšpektoratov ima določene prioritete dela za prihodnje obdobje. Glede izpolnjevanja pogojev za zasedbo delovnega mesta inšpektorja se razvija se skupni katalog funkcij (z minimalnimi pogoji, kompetencami, plačo, itd) za vse javne uslužbence z osrednjo vlado, ki bo postal obvezen. Nekateri inšpektorati so že uvedli nov model. Katalog vsebuje 5 različnih inšpektorskih profilov. Namen tega kataloga je, da se za enako funkcijo prejema enako plačo, pri čemer so potrebne primerljive minimalne kvalifikacije in kompetence. Odgovornost posameznega inšpektorata je, da skrbi za usposobljenost inšpektorjev, če je potrebno pa poskrbijo za primerno izobraževanje. Pogoj za delo inšpektorja je uspešno opravljen izpit. Inšpekcijski svet večinoma izvaja splošna izobraževanja, ki so na voljo vsem inšpektoratom. Inšpektor se identificira z uradno izkaznico, nekateri inšpektorji imajo tudi uniforme (večinoma brezrokavnike ali majice), ki jih zagotovi inšpektorat, z znakom inšpektorata. Le cariniki so polno uniformirani. Inšpektorji, ki opravljajo inšpekcijski nadzor v podjetjih, imajo večinoma službene vizitke z znakom inšpektorata.

V Albaniji področje inšpekcijskega nadzora ureja Inšpekcijski zakon Republike Albanije. Centralni inšpektorat sprejme pravila za splošne kazalce učinkovitosti in kvalitete inšpekcijske aktivnosti in evalvacijske kriterije, pripravi letno poročilo in ga predloži v potrditev svetu ministrov. Trenutno so v fazi formaliziranja indikatorjev učinkovitosti. Centralni inšpektorat sprejme tudi specifične pogoje glede izobrazbe inšpektorjev za državne in lokalne inšpektorate, ter izvaja začetna in periodična testiranja inšpektorjev. Državni in lokalni inšpektorji so se dolžni usposabljati in pred zaključkom poskusne dobe opraviti poklicni test ter periodično testiranje. Začetne in periodične teste organizira centralni inšpektorat. Z inšpektorjem, ki ne opravi začetnega testa po koncu poskusne dobe, se delovno razmerje ne nadaljuje. Inšpektor je premeščen na drugo delovno mesto, če ne opravi periodičnega testa. V okviru disciplinskega postopka, kot ga določa uslužbenska zakonodaja, sprejme inšpektorjev neposredno nadrejeni odločitev o odstranitvi inšpektorja. Minimalni izobrazbeni pogoj za inšpektorja je univerzitetna izobrazba. Inšpektor se pri svojem delu identificira z značko, ki jo za državne inšpektorje izda centralni inšpektorat, za lokalne inšpektorje pa izvršni organ lokalne skupnosti.

Za Avstrijo je značilno, da inšpekcijske službe, ki bi bila organizirana v takšni obliki kot pri nas, ne poznajo, in da te zadeve opravljajo različne upravne policije, ki so v glavnem glede zakonodaje, izvrševanja in nadzora podrejene zvezi oziroma v izjemnih primerih zveznim deželam in glede izvrševanja nadzora v še bolj redkih primerih občinam. Inšpektorji na ravni zveze ali dežele pa nimajo samo inšpekcijskih pooblastil, ampak v mnogih primerih nastopajo kot strokovnjaki na določenem področju ali pa kot izvedenci za posamezna področja. Zato poleg inšpekcijskih nalog izvajajo še številne koordinativne, razvojne in pedagoške naloge ter podobne aktivnosti v zvezi z meddržavno aktivnostjo na materialnem področju.
Na Škotskem je leta 2016 škotska vlada uvedla storitev e-razvoja, enotno nacionalno platformo, ki strokovnjakom in javnim uporabnikom omogoča, da prek spleta oddajo vloge za načrtovanje in gradbene standarde (submit planning and building standards applications). Gre za temelj digitalne preobrazbe. E-razvoj upravlja škotska vlada v imenu vseh lokalnih organov in organov za načrtovanje na Škotskem, s čimer se zagotavlja enotna spletna storitev v vseh organih. Storitev ima več kot 55.000 registriranih uporabnikov. Obravnava do 95 % vlog za načrtovanje in 80 % vlog za gradbeno dovoljenje, predloženih organom na Škotskem. Spletna portala eBuildingStandards in ePlanning Scotland sta del storitve eDevelopment.scot škotske vlade. Portal eBuildingStandards omogoča registriranim uporabnikom izpolnjevanje in predložitev vlog za gradbeni nalog, potrdil o dokončanju in drugih povezanih obrazcev, povezanih s končnim postopkom sistema gradbenih standardov. Uporabniki lahko k vlogi priložijo dokumentacijo, kupijo in označijo lokacijski načrt, vse po elektronski poti. Vloge se sicer še vedno lahko vlaga tudi po klasični, analogni poti. 

Po objavi škotske digitalne strategije za načrtovanje in obdobju priprav so marca 2021 začeli izvajati 5-letni program digitalne preobrazbe, v okviru katerega bodo razvijali in izboljševali storitve, kot so jih doslej v kratkoročnem in srednjeročnem obdobju. 



	6. PRESOJA POSLEDIC, KI JIH BO IMEL SPREJEM ZAKONA

	6.1 Presoja administrativnih posledic 

a) v postopkih oziroma poslovanju javne uprave ali pravosodnih organov: 

	Predlog zakona nima administrativnih posledic na poslovanje javne uprave ali pravosodnih organov.

b) pri obveznostih strank do javne uprave ali pravosodnih organov:

Predlog zakona ne prinaša dodatnih obveznosti za stranke do javne uprave ali pravosodnih organov.

	6.2 Presoja posledic za okolje, vključno s prostorskimi in varstvenimi vidiki:

	Predlog zakona nima posledic za okolje, vključno s prostorskimi in varstvenimi vidiki.


	6.3 Presoja posledic za gospodarstvo:

	Predlog zakona nima posledic za gospodarstvo.

6.4 Presoja posledic za socialno področje:

	Predlog zakona nima posledic za socialno področje.



	6.5 Presoja posledic za dokumente razvojnega načrtovanja:

	Predlog zakona nima posledic za dokumente razvojnega načrtovanja.
6.6 Presoja posledic za druga področja

Predlog zakona nima posledic za druga področja.


	6.7 Izvajanje sprejetega predpisa:

	a) Predstavitev sprejetega zakona:

b) Spremljanje izvajanja sprejetega predpisa:

Izvajanje predpisa bo spremljalo Ministrstvo za naravne vire in prostor.



	6.8 Druge pomembne okoliščine v zvezi z vprašanji, ki jih ureja predlog zakona

Predlog zakona se ne nanaša na druge pomembne okoliščine.

7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:

Gradivo je bilo dvakrat objavljeno na državnem portalu eUprava - E demokracija (gov.si). 

Prva javna predstavitev v maju 2023, ki je trajala 30 dni, je obravnavala spremembo 89. člena in kadrovsko problematiko gradbenih inšpektorjev. Druga javna predstavitev v oktobru 2023 je trajala 14 dni in se je nanašala na predlog, ki prinaša rešitve kadrovske problematike gradbenih inšpektorjev in zamik vzpostavitve sistema eGraditev.

V razpravi so sodelovali:

Gospodarska zbornica Slovenije,

Inženirska zbornica Slovenije,

PROJEKT d.d. NOVA GORICA

SOS,

ZOS,

MDP, MDDSZ, MJU, MGTŠ, MOPE, MVZI, MKGP, 

Mnenja, ki so bila upoštevana:

· nomotehnični in redakcijski popravki – SVZ, 

· dopolnitev ravni izobrazbe - MVZI, 

· opozorilo na MSP-test – MGTŠ, 

· opozorilo na test sorazmernosti – MDDSZ, 

· omogočiti možnost, da se do vzpostavitve sistema posluje tudi po fizični poti (kot sedaj), pravilno sklicevanje na predpise, dopolnitev navedbe oblika dokumentacije, ki se vlaga k zahtevam – MJU. 

Mnenja, ki niso bila upoštevana:

· IZS meni, da je neprimerno, da bi imeli inšpektorji nižjo stopnjo izobrazbe in manj kompetenc od nekoga, ki ga bodo nadzorovali.  Pripomba se ne upošteva, saj se z dodatnim pogojem delovnih izkušenj s področja graditve zagotavlja ustrezna kompetentnost. Razlogi za sprejem tega ukrepa pojasnjeno v gradivu.

· MZI predlaga, da se dopolni pogoj tako, da bo možno dokazati ustrezno strokovno usposobljenost (zahtevati izkušnje s področja nadzora nad gradnjo objektov oz. z uvedbo dodatnega preizkusa s strokovnega področja, s katerim se izkaže ustrezen nivo znanja). Pripomba se nanaša na izvajanje razpisov za zasedbo prostih delovnih mest, ne pa na urejanje na zakonski ravni.

· Ostale pobude in pripombe so se nanašale na drugo materijo GZ-1 in niso predmet predlagane spremembe zakona.

8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:

Pri pripravi predloga zakona ni sodeloval zunanji strokovnjak oziroma pravna oseba.

9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES

· v funkciji ministra za naravne vire in prostor, mag. Alenka Bratušek, ministrica za infrastrukturo, 
· Jože Novak, državni sekretar, Ministrstvo za naravne vire in prostor,
· dr. Nataša Bratina, vršilka dolžnosti generalnega direktorja Direktorat za prostor in graditev, Ministrstvo za naravne vire in prostor.

	

	II. BESEDILO ČLENOV
1. člen

V Gradbenem zakonu (Uradni list RS, št. 199/21 in 105/22 – ZZNŠPP) se 89. člen spremeni tako, da se glasi: 

»89. člen

(pogoji za gradbenega inšpektorja)

(1) Za gradbenega inšpektorja je lahko imenovana oseba, ki izpolnjuje pogoje, določene s predpisi, ki urejajo pogoje za javne uslužbence, in s predpisi, ki urejajo inšpekcijski nadzor, ter ima izobrazbo s področja arhitekture, gradbeništva in drugih podobnih tehničnih področij ali s področja prava, pridobljeno po študijskih programih za pridobitev izobrazbe najmanj ravni druge stopnje v skladu z zakonom, ki ureja visoko šolstvo, in delovne izkušnje s področja graditve objektov.
(2) Za gradbenega inšpektorja je lahko imenovana tudi oseba, ki izpolnjuje pogoje, določene s predpisi, ki urejajo pogoje za javne uslužbence, in s predpisi, ki urejajo inšpekcijski nadzor, ter ima izobrazbo s področja arhitekture, gradbeništva in drugih podobnih tehničnih področij ali s področja prava, pridobljeno po študijskih programih za pridobitev izobrazbe najmanj ravni prve stopnje v skladu z zakonom, ki ureja visoko šolstvo, in najmanj štiri leta delovnih izkušenj s področja graditve objektov.«.

2. člen

137. člen se spremeni tako, da se glasi: 

»137. člen

(prehodno obdobje do vzpostavitve sistema eGraditev)

(1) Sistem eGraditev se v okviru prostorskega informacijskega sistema vzpostavi do 5. januarja 2026, in sicer po postopni uvedbi sistema eGraditev pri posameznih upravnih organih po naslednjem vrstnem redu:

1. upravna enota Postojna 7. marca 2024; 

2. upravni enoti  Cerknica in Ilirska Bistrica 9. maja 2024;

3. upravne enote Izola, Koper, Piran in Sežana 26. septembra 2024;

4. upravne enote Celje, Laško, Mozirje, Slovenske Konjice, Šentjur pri Celju, Šmarje pri Jelšah, Velenje in Žalec 7. novembra 2024;

5. upravne enote Gornja Radgona, Lenart, Lendava, Ljutomer, Maribor, Murska Sobota, Ormož, Pesnica, Ptuj, Ruše in Slovenska Bistrica 20. februarja 2025;

6. upravne enote Ajdovščina, Dravograd, Idrija, Nova Gorica, Radlje ob Dravi, Ravne na Koroškem, Slovenj Gradec in Tolmin 15. maja 2025; 

7. upravne enote Brežice, Črnomelj, Hrastnik, Kočevje, Krško, Litija, Metlika, Novo mesto, Ribnica, Sevnica, Trbovlje, Trebnje in Zagorje ob Savi 18. septembra 2025; 

8. upravne enote Jesenice, Kranj, Radovljica, Škofja Loka in Tržič 6. novembra 2025;

9. upravne enote Domžale, Grosuplje, Kamnik, Ljubljana, Logatec in Vrhnika 5. januarja 2026 ter
10. ministrstvo 5. januarja 2026. 

(2) Ne glede na peti odstavek 10. člena tega zakona do 5. januarja 2026 inšpektor, ki je začel postopek inšpekcijskega nadzora nad gradnjo nezahtevnega objekta, drugega pristojnega inšpektorja o začetku postopka nemudoma obvesti po elektronski poti.
(3) Ne glede na 11. člen tega zakona v delu, ki se nanaša na elektronsko poslovanje v sistemu eGraditev, se do vzpostavitve sistema eGraditev zahteve, izjave, prijave, sklepi in odločbe iz tega zakona vlagajo oziroma izdajajo v skladu z zakonom, ki ureja splošni upravni postopek, in uredbo, ki ureja poslovanje z dokumentarnim gradivom v organih državne uprave. 

(4) Ne glede na prejšnji odstavek posamezni upravni organ iz prvega odstavka tega člena posluje v elektronski obliki prek sistema eGraditev, če investitor zahtevo v postopku, začetem po uvedbi sistema eGraditev pri tem upravnem organu, vloži prek tega sistema.
(5) Ne glede na tretji odstavek tega člena se do vzpostavitve sistema eGraditev, razen v postopkih iz prejšnjega odstavka:

· projektna dokumentacija za pridobitev mnenj in gradbenega dovoljenja, dokumentacija za pridobitev gradbenega dovoljenja za nezahtevne objekte, dokumentacija za pridobitev gradbenega dovoljenja za spremembo namembnosti ter projektna dokumentacija za legalizacijo vložijo v pisni obliki v enem izvodu in na elektronskem nosilcu ter

· projektna dokumentacija za izvedbo gradnje, projektna dokumentacija izvedenih del in dokazilo o zanesljivosti objekta vložijo samo na elektronskem nosilcu.
(6) Ne glede na drugi odstavek 68. člena in osmi odstavek 70. člena tega zakona v delu, ki se nanaša na javno objavo v sistemu eGraditev, se do uvedbe sistema eGraditev na ministrstvu v skladu s prvim odstavkom tega člena javna objava izvede na osrednjem spletnem mestu državne uprave in državnem portalu eUprava.
(7) Če sta s tem zakonom predvidena seznanjanje in obveščanje mnenjedajalcev, inšpekcije in drugih organov, se ti do vzpostavitve sistema eGraditev obveščajo po elektronski poti, pri čemer se seznanitev oziroma obveščanje opravi samo s poslano odločbo brez dokumentacije za pridobitev gradbenega dovoljenja.
(8) Dokumentacijo za pridobitev gradbenega dovoljenja, zbirno mapo dokazila o zanesljivosti in zbirni načrt projektne dokumentacije izvedenih del, na podlagi katerih je bilo izdano gradbeno oziroma uporabno dovoljenje v postopku, začetem pred vzpostavitvijo sistema eGraditev, upravni organ hrani deset let po izdaji takšnega dovoljenja.«.
PREHODNA IN KONČNA DOLOČBA
3. člen

(pridobljene pravice gradbenih inšpektorjev)

Gradbeni inšpektorji, ki na dan uveljavitve tega zakona izpolnjujejo pogoje za opravljanje dela gradbenih inšpektorjev po dosedanjih predpisih oziroma opravljajo delo gradbenih inšpektorjev, nadaljujejo delo kot gradbeni inšpektorji v skladu s spremenjenim 89. členom zakona.

4. člen

(začetek veljavnosti)
Ta zakon začne veljati naslednji dan po objavi v Uradnem listu Republike Slovenije.



	III. OBRAZLOŽITEV

	K 1. členu 

S spremembami GZ-1 se ureja kadrovska problematika gradbenih inšpektorjev. Še vedno se ohranja splošna zahteva glede zahtevane izobrazbe s področja arhitekture, gradbeništva in drugih podobnih tehničnih izobrazb ali s področja prava najmanj ravni druge stopnje za imenovanje osebe za gradbenega inšpektorja, pri čemer se v prvem odstavku zaradi nepotrebnega podvajanja le ustrezno popravlja zapis naziva izobrazbe. V drugem odstavku se kot alternativa dopušča tudi imenovanje osebe, ki ima izobrazbo s področja arhitekture, gradbeništva in drugih podobnih tehničnih izobrazb ali s področja prava, pridobljeno po študijskih programih za pridobitev izobrazbe najmanj ravni prve stopnje v skladu z zakonom, ki ureja visoko šolstvo, pri čemer se sledi zahtevani strokovnosti z dodatnim pogojem štirih let delovnih izkušenj s področja graditve objektov. Trajanje zahtevanih delovnih izkušenj je usklajeno tudi z Uredbo o notranji organizaciji, sistematizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, 81/03, 109/03, 43/04, 58/04 – popr., 138/04, 35/05, 60/05, 72/05, 112/05, 49/06, 140/06, 9/07, 33/08, 66/08, 88/08, 8/09, 63/09, 73/09, 11/10, 42/10, 82/10, 17/11, 14/12, 17/12, 23/12, 98/12, 16/13, 18/13, 36/13, 51/13, 59/13, 14/14, 28/14, 43/14, 76/14, 91/14, 36/15, 57/15, 4/16, 44/16, 58/16, 84/16, 8/17, 40/17, 41/17, 11/19, 25/19, 54/19, 67/19, 89/20, 104/20, 118/20, 168/20, 31/21, 54/21, 203/21, 29/22, 80/22, 103/22, 125/22, 25/23 in 74/23), v kateri je za zasedbo delovnega mesta pod zap. št. 92 »Inšpektor«, v nazivu inšpektor III, predpisanih štiri leta delovnih izkušenj.
K 2. členu (prehodno obdobje do vzpostavitve sistema eGraditev)

S predlagano določbo se posega v prehodno določbo, ki ureja vzpostavitev sistema eGraditev. Prehodna določba še ni konzumirana, saj določa, da se sistem eGraditev v okviru prostorskega informacijskega sistema vzpostavi 1. januarja 2024, zato je določbo še mogoče spremeniti. S spremembo 137. člena GZ-1 se določa postopna uvedba sistema eGraditev. V prvem odstavku je določeno, da je po postopni uvedbi pri posameznih upravnih organih na območju celotne Slovenije sistem e-Graditev vzpostavljen 5. januarja 2026.  
Določeni so tudi datumi uvedbe za posamezne upravne organe. Kot prva za uvedbo sistema eGraditev je predvidena Upravna enota Postojna, saj je ta že vključena v testiranje prostorskega informacijskega sistema od prvih verzij naprej in se je izkazala za ključnega partnerja pri uvajanju sistemov in funkcionalnosti na področju graditve in prostora (Sistem za evidentiranje upravnih aktov – PISUA. Prenovljen sistem za evidentiranje upravnih aktov – PISUA2). V nadaljevanju se postopoma uvajajo vse druge uprave enote, pri čemer se sledi cilju, da se uvajajo posamezne regije v celoti. Kot zadnja se uvaja osrednjeslovenska regija, ki se zadnja vključuje v sistem KRPAN, ki je predpogoj za uvedbo sistema eGraditev. Zaradi posebnosti postopkov (npr. integralni postopek) se kot zadnje uvaja ministrstvo.
Določba vzpostavlja razliko med »uvedbo« in »vzpostavitvijo« sistema eGraditve. Uvedba sistema eGraditve pomeni, da je sistem na določeni upravni enoti sicer v polni funkciji, vendar se ga uporablja samo v obsegu upravnega poslovanja za nove postopke, vodene na konkretni upravni enoti, ki že ima uveden sistem, vendar samo, če investitor že razpolaga z znanjem in že sam poda zahtevo preko tega sistema (določeno v četrtem odstavku člena). Vzpostavitev sistema eGraditve pa pomeni, da je sistem uveden na teritoriju celotne Slovenije pri vseh upravnih enotah in na ministrstvu. Na datum vzpostavitve (5. januarja 2026) se poleg poslovanja preko eGraditve veže tudi sprememba obveznosti plačila komunalnega prispevka, ki se po tem datumu odmerja ob prijavi začetka gradnje in občina v sistemu eGraditev potrdi plačilo komunalnega prispevka (138. člen GZ-1). Prav tako se na vzpostavitev eGraditve veže obveznost prijave izvajanja novogradnje enostavnega objekta, ki je stavba (prvi odstavek 156. člena GZ-1). 

V 10. členu GZ-1 je določen nadzor nad gradnjo, pri čemer se pristojnost deli med gradbenimi, občinskimi in drugimi inšpektorji, pri čemer je v petem odstavku tega člena določena zaveza, da inšpektor, ki začne postopke, druge inšpektorje obvesti preko sistema eGraditev. V drugem odstavku je določeno, da do vzpostavitve sistema eGraditev to obveščanje poteka po elektronski poti.
V tretjem odstavku se določa način poslovanja do vzpostavitve sistema eGraditev. V tem primeru se poslovanje veže na splošne predpise o upravnem poslovanju in se s tem omogoča, da se vloge, prijave, izjave, odločbe in sklepi vlagajo ali izdajajo po dosedanjih pravilih v fizični ali elektronski obliki. Posebej je določena izjema za prijavo začetka gradnje za postavitev začasnega skladiščnega objekta, ki se že prijavlja na pristojno občino. 
Pred uporabo sistema eGraditev bo poleg upravnih organov, ki bodo vključeni v sistem, treba usposobiti tudi projektante in druge uporabnike. Da bo prehod na uporabo sistema eGraditev za uporabnike čim lažji, se v četrtem odstavku dopušča možnost uporabe sistema eGraditev še pred vzpostavitvijo sistema eGraditev, vendar le pri tistih upravnih organih, pri katerih je bil sistem že uveden. Odločitev, ali se posluje na dosedanji način ali preko sistema eGraditev, bo na strani investitorja oziroma njegovega pooblaščenca.
V petem odstavku se izrecno določa katera dokumentacija, ki se prilaga k zahtevam, se vlaga v papirni in elektronski obliki ter katera se prilaga le v elektronski obliki, do vzpostavitve sistema eGraditev. Pri tem je narejena izjema za postopke, v katerih bo investitor z upravnim organom že posloval elektronsko preko sistema eGraditve, pri kateri papirne oblike projektne dokumentacije ni več. 
Šesti odstavek določa mesto javne objave v postopku integralnega gradbenega dovoljenja do uvedbe sistema eGraditev na ministrstvu. V sedmem odstavku se ohranja ureditev, da se do vzpostavitve sistema eGraditev obveščanje mnenjedajalcev, inšpekcije in drugih organov, izvede po elektronski poti. V osmem odstavku je določena obveznost hrambe dokumentacije za upravni organ, pri čemer upravni organ hrani dokumentacijo za postopke, ki niso bili vodeni prek sistema eGraditev. Z uvedbo sistema eGraditev se hramba dokumentacije ureja v okviru prostorskega informacijskega sistema.
K 3. členu (pridobljene pravice gradbenih inšpektorjeva)

Člen določa, da gradbeni inšpektorji, ki so na dan uveljavitve tega zakona izpolnjevali pogoje za imenovanje oziroma so bili že imenovani za gradbene inšpektorje po Gradbenem zakonu (Uradni list RS, št. 61/17, 72/17 – popr., 65/20, 15/21 – ZDUOP), ali prej veljavnih predpisih s področja graditve (Zakon o urejanju naselij in drugih posegov v prostor (Uradni list SRS, št. 18/84, 37/85, 29/86, Uradni list RS, št. 26/90, 18/93, 47/93, 71/93, 29/95 – ZPDF, 44/97, 9/01 – ZPPreb, 23/02 – odl. US in 110/02 – ZUreP-1), Zakon o graditvi objektov (Uradni list SRS, št. 34/84, 29/86, Uradni list RS, št. 40/94 – odl. US, 69/94 – odl. US, 29/95 – ZPDF, 59/96, 45/99, 42/00 – odl. US, 52/00 – ZGPro, 52/00 in 110/02 – ZGO-1) ali Zakon o graditvi objektov (Uradni list RS, št. 102/04 – uradno prečiščeno besedilo, 14/05 – popr., 92/05 – ZJC-B, 93/05 – ZVMS, 111/05 – odl. US, 126/07, 108/09, 61/10 – ZRud-1, 20/11 – odl. US, 57/12, 101/13 – ZDavNepr, 110/13, 22/14 – odl. US, 19/15, 61/17 – GZ in 66/17 – odl. US)),  Zakonu o inšpekcijskem nadzoru (Uradni list RS, št. 43/07 - uradno prečiščeno besedilo in 40/14) ter so pridobili naziv po Zakonu o javnih uslužbencih (Uradni list RS, št. 63/07-uradno prečiščeno besedilo, 65/08, 69/08 - ZTFI-A, 69/08 - ZZavar-E, 40/12 - ZUJF, 158/20 - ZIntPK-C, 203/20 - ZIUPOPDVE, 202/21 -odl. US in 3/22 – ZDeb), izpolnjujejo torej vse pogoje za imenovanje za gradbenega inšpektorja v skladu s tem zakonom.

K 4. členu (začetek veljavnosti)

V tem členu je urejen začetek veljavnosti zakona, tako da zakon začne veljati naslednji dan po objavi v Uradnem listu Republike Slovenije. Določen je krajši vacatio legis od običajnega zaradi nujnosti sprejetja predpisa.



	IV. BESEDILO ČLENOV, KI SE SPREMINJAJO

	89. člen

(pogoji za gradbenega inšpektorja)

Za gradbenega inšpektorja je lahko imenovana oseba, ki izpolnjuje pogoje, določene s predpisi, ki urejajo pogoje za javne uslužbence, in s predpisi, ki urejajo inšpekcijski nadzor, in ima izobrazbo s področja arhitekture, gradbeništva in drugih podobnih tehničnih izobrazb ali s področja prava, pridobljeno po študijskih programih najmanj ravni druge stopnje izobrazbe v skladu z zakonom, ki ureja visoko šolstvo, oziroma izobrazbo, ki ustreza ravni izobrazbe, pridobljene po študijskih programih druge stopnje, in delovne izkušnje s področja graditve objektov.
137. člen

(prehodno obdobje do vzpostavitve sistema eGraditev)

(1) Sistem eGraditev se v okviru prostorskega informacijskega sistema vzpostavi 1. januarja 2024.

(2) Ne glede na 11. člen tega zakona v delu, ki se nanaša na elektronsko poslovanje, ter drugi odstavek 68. člena in osmi odstavek 70. člena tega zakona v delu, ki se nanaša na javno objavo v sistemu eGraditev, se do vzpostavitve sistema eGraditev zahteve, izjave, prijave, sklepi in odločbe iz tega zakona vlagajo oziroma izdajajo v pisni obliki.

(3) Ne glede na prejšnji odstavek se do vzpostavitve sistema eGraditev projektna dokumentacija za izvedbo gradnje, projektna dokumentacija izvedenih del in dokazilo o zanesljivosti objekta vložijo samo na elektronskem nosilcu.

(4) Dokumentacijo za pridobitev gradbenega dovoljenja, zbirno mapo dokazila o zanesljivosti in zbirni načrt projektne dokumentacije izvedenih del, na podlagi katerih je bilo izdano gradbeno oziroma uporabno dovoljenje v postopku, začetem pred vzpostavitvijo sistema eGraditev, upravni organ hrani deset let po izdaji takšnega dovoljenja.

(5) Če sta s tem zakonom predvidena seznanjanje in obveščanje mnenjedajalcev, inšpekcije in drugih organov, se ti do vzpostavitve sistema eGraditev obveščajo po elektronski poti, pri čemer se seznanitev oziroma obveščanje z gradbenim dovoljenjem opravi samo s poslano odločbo brez dokumentacije za pridobitev gradbenega dovoljenja.

(6) Ne glede na peti odstavek 10. člena tega zakona do vzpostavitve sistema eGraditev inšpektor, ki je začel postopek inšpekcijskega nadzora nad gradnjo nezahtevnega objekta, drugega pristojnega inšpektorja o začetku postopka nemudoma obvesti po elektronski pošti.

(7) Do vzpostavitve sistema eGraditev se integralno gradbeno dovoljenje objavi na osrednjem spletnem mestu državne uprave in državnem portalu eUprava.



	

	

	

	


